Férfilakossága a császári erők oldalán vett részt az 1849-es szabadságharcban. 1848–1849 telén a Vaskapu-hágó előterében állomásoztak, áprilisban csatát veszítettek Bem erői ellen előbb Bukovánál, majd Vajszlovánál. Örményesre, később Mehádiára vonultak vissza. Itt a kolerajárvány pusztította soraikat. Júliusban Havasalföldre irányították őket, ahonnan Eduard Clam-Gallas seregében, a Törcsvári-hágón át vonultak be Erdélybe. Ott még részt vettek az utolsó harcokban a háromszéki székelyek ellen, a szászhermányi hídnál. 1850-ben Morvaországban, 1851-ben Ferrarában, 1854-ben Moldvában, 1859-ben Dél-Tirolban, 1866-ban pedig a porosz–osztrák–olasz háborúban teljesítettek szolgálatot.